als_Latn dik_Latn sag_Latn
Edhe pse nën presion të madh për shkak të akuzave të deputetit Tom Doshi, Ilir Meta ka arritur të bëjë një pazar të mirë parazgjedhur me Partinë Socialiste. Është zyrtar tashmë lajmi se LSI do të ketë të drejtën për propozimin e kandidatëve për 15 bashki në të gjithë vendin dhe një pjesë e mirë e tyre janë potencialisht fitues.
Përveç Beratit, Lezhës, Kukësit dhe Gjirokastrës, bashkitë e tjera të marra nga LSI-ja janë të kategorisë së dytë, si p.sh Cerriku, Delvina apo Selenica, të cilat kanë marrë një peshë tjetër tani me reformën territorial.
Përveç fitimit të këtyre bashkive, duket qartë se Meta ka negociuar me Partinë Socialiste duke pasur parasysh zgjedhjet e ardhshme të përgjithshme në 2017.
Krahasimi i hartës së re territoriale të Shqipërisë me atë të qarqeve sipas të cilave zhvillohen zgjedhjet e përgjithshme tregon se Meta ka betonizuar disa qarqe dhe ka vendosur gurë të fortë mbështetjeje në disa të tjerë.
Për shembull, nëpërmjet marrjes së bashkisë së Beratit, Kuçovës dhe Skraparit, LSI-ja bëhet e pathyeshme në qarkun e Beratit për zgjedhjet e ardhshme duke rivalizuar madje edhe PS-në.
Edhe pse kërkoi me ngulm Fierin, LSI-ja nuk e mori atë por ama ka arritur të sigurojë një fortesë, Bashkinë e Mallakastrës, e zgjeruar ndjeshëm pas reformës territoriale.
Në qarkun e Korçës, PS-ja ka bashkinë e qytetit, por LSI-ja ka marrë Pogradecin dhe Kolonjën duke siguruar një prezencë të fortë në këtë zonë. Pogradeci dhe Kolonja janë zgjeruar shumë pas reformës.
Meta forcon pozitat edhe në Vlorë ku PS-ja ka marrë bashkinë e qytetit, por LSI-ja faktorizohet ndjeshëm duke marrë Bashkinë e Selenicës dhe atë të Delvinës.
Në Elbasan, LSI-ja ka marrë Përrenjasin dhe Cerrikun, dy bashki relativisht të vogla por lehtësisht të administrueshme me metodat elektorale të kësaj partie.
Në veri, LSI-ja mbështetet fortë ne Bulqizë (dhe jo rastësisht në të) si edhe Kukës. Kryebashkiaku i Kukësit është radhitur tashmë me LSI-në.
Në këtë mënyrë Meta siguron vazhdueshmërinë e tij politike, por sjellja e deritanishme tregon se synimi i tij është përtej të qënit një forcë e tretë në vend. Negociatat e bëra me PS-në duke pasur përpara hartën e zgjedhjeve elektorale dhe jo atë të zgjedhjeve lokale e tregon më së miri këtë. /albeu
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn